Lp Vabariigi Valitsus

Kultuuriminister Heidy Purga

Siseminister Lauri Läänemets

Rahandusminister Jürgen Ligi

**Pöördumine Vabariigi Valitsuse poole annetamise soodustamise eesmärgil**

Eesti vabaühenduste nimel pöördume teie poole, et juhtida tähelepanu annetamiskultuuri edendamiseks vajalike tingimuste parandamisele Eestis. Annetused mängivad olulist rolli ühiskonna sidususe tagamisel, aidates rahastada nii kultuuri kui spordivaldkonda, nii sotsiaal- kui haridusvaldkonda ning mitmeid teisi olulisi valdkondi ja algatusi. Annetamine ei tähenda üksnes rahalist panust, vaid ta on ka ühiskonna väärtushinnangute väljendus.

Annetused on sealjuures vabaühenduste üks peamisi tuluallikaid, kuid tänased regulatsioonid piiravad nende potentsiaali.[[1]](#footnote-2) Eestis tehtud uuringud näitavad, et annetuste potentsiaalne maht on suur, ent annetamiseni jõudmist pärsivad kehtivad maksumäärad ja regulatsioonid.[[2]](#footnote-3)[[3]](#footnote-4) Nii on füüsilisest isikust annetajal vaja mahaarvamiste hulgas annetamise kõrval arvestada ka eluasemelaenu intresside või koolituskuludega. Ettevõtted omakorda piirduvad väikeste annetustega maksusoodustuste piirmäärade tõttu.

Teeme Vabariigi Valitsusele annetamise soodustamiseks järgmised ettepanekud.

**Soovitame kehtestada füüsilisest isikust annetajale eraldi piirmäära, mis ei sõltuks teistest mahaarvamistest.**

See muudatus võimaldaks igal inimesel annetada maksusoodustusega rohkem TuMS § 27 lg 1 mõttes sõltumata sellest, kas isikul on ka teistest kulutustest mahaarvamisi võimalik teha. Näiteks võiks eraldi annetuste piirmääraks olla 1500 eurot – või siis saaks piirmäära siduda keskmise brutopalgaga. Sellise sammuga motiveeriksime enam inimesi annetama ja suurendaksime seeläbi oluliselt annetuste mahtu.

**Soovitame kaotada, suurendada ja/või asendada äriühingute tehtud annetuste maksustamise piirmäärad.** Täpsemalt võiks kaaluda järgnevaid variante.

1. Kaotada TuMS § 49 lg 2 sätestatud piirmäärad täielikult, võimaldades ettevõtetel annetada piiranguteta;
2. Tõsta piirmäärasid näiteks 25%-ni eelmise aasta kasumist ja 10%-ni sama aasta palgafondist, võrreldes praeguste 10% ja 3% määradega (TuMS § 49 lg 2 p 1, 2);
3. Tutvustada uut maksuvaba annetamise võimalust, mis võimaldaks ettevõtetel annetada kuni 10% jaotamata kasumist.

Need muudatused annaksid ettevõtetele suurema vabaduse toetada olulisi algatusi, ilma et see kahjustaks nende finantsilist jätkusuutlikkust.

Annetuskultuuri edendamine on mitte ainult ühiskonna sidusust ja kodanikuaktiivsust tõstev meede, vaid ka majanduslikult kasulik. Uuringud näitavad, et iga annetus ühiskonda võib vähendada riigi rahalist koormust mitmekordselt.[[4]](#footnote-5) Maksusoodustuste parandamise kaudu suurendame potentsiaalsete annetajate hulka ja motiveerime rohkem annetama.

Ajal, mil majanduslike väljakutsete tõttu on riigil vähem võimalusi vabaühenduste tegevust toetada, on annetamise soodustamine eriti olulise tähtsusega. Oleme valmis tehtud ettepanekuid selgitama ning tegema koostööd annetussõbralikuma keskkonna loomiseks Eestis.

Lugupidamisega

Triin Toomesaar

Vabaühenduste Liidu juhataja

*/allkirjastatud digitaalselt/*

Marcus Ehasoo

marcus@heakodanik.ee

1. Siseministeerium, 2019. [Kodanikuühiskonna arengukava mõjude vahehindamine.](https://www.siseministeerium.ee/sites/default/files/documents/2020-12/2019_kodanikuuhiskonna_arengukava_mojude_vahehindamine_luhikokkuvote_est_0.pdf) [↑](#footnote-ref-2)
2. Ernst & Young, 2024. [Eraraha kaasamine kultuuri ja spordi valdkondades lõpparuanne](https://kul.ee/sites/default/files/documents/2024-03/Eraraha%20kaasamine%20kultuuri%20ja%20spordi%20valdkondades.pdf). [↑](#footnote-ref-3)
3. Kodanikuühiskonna Sihtkapital., Praxis, 2011. [Väärikaks ja õnnelikuks: annetamise analüüs ja soovitused.](https://www.kysk.ee/failid/File/Uuringud/Analuusiraport_Vaarikaks_ja_onnelikuks_annetamise_analuus_ja_soovitused_analuusi_teostaja_Poliitikauuringute_Keskus_PRAXIS.pdf) [↑](#footnote-ref-4)
4. nt [Duquette, N. 2017](https://papers.ssrn.com/sol3/papers.cfm?abstract_id=3193499) ja [Center on Nonprofits and Philantrophy, 2010.](https://cmapspublic3.ihmc.us/rid%3D1M2FDPXGW-1QD5H76-127H/ARTICLE-%20Nonprofit%20Government%20Contracting.pdf) [↑](#footnote-ref-5)